На основу члана 10. Законa о јавним службама („Службени гласник РС“ број 42/91, 71/94, 79/2005-др. закон, 81/2005-испр. др. закона, 83/2005-испр. др. закона и 83/2014-др. закон), члана 2. став 1.тачка 8. Закона о буџетском систему („Службени гласник РС“, број 54/2009....149/2020), члана 6.Одлуке о оснивању Установе Дечије одмаралиште „Дивљана“ („Службени лист Града Ниша“, број 84/2009, 94/2010, 20/2011 и 26/2014) и члана 37. Статута Града Ниша („Службени лист Града Ниша“, број 88/2008, 143/2016 и 18/2019), Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ 2020. године донела је

**О Д Л У К У**

**о прихватању финансирања расхода и издатака Установе Дечије одмаралиште „Дивљана“ насталих у периоду пре почетка пословања Установе као индиректног корисника буџета Града Ниша**

Члан 1.

 Град Ниш прихвата финансирање расхода и издатака Установе Дечије одмаралиште „Дивљана“ насталих у периоду пре почетка пословања Установе као индиректног корисника буџета Града Ниша, а у циљу превазилажења потешкоћа у пословању Установе чији је оснивач Град Ниш.

Члан 2.

 Град Ниш прихвата финансирање расхода и издатака Установе насталих у претходном периоду у укупном износу од 1.263.458 динара, у складу са захтевом Установе, за чију тачност потписом гарантује одговорно лице Установе.

Члан 3.

Средства за финансирање расхода и издатака из члана 2. ове одлуке обезбеђују се из средстава буџета Града Ниша за 2020. годину за економску класификацију 411 - Плате, додаци и накнаде запослених ( зараде ) у износу од 328.226 динара и 421 - Сталне трошкове у износу од 935.232 динара.

Члан 4.

За реализацију Одлуке задужују се Градска управа Града Ниша – Секретаријат за образовање и Секретаријат за финансије и Установа Дечије одмаралиште „Дивљана“.

Члан 5.

 Ова одлука ступа на снагу наредног дана од дана објављивања у „Службеном листу Града Ниша“.

Број:

У Нишу,

СКУПШТИНА ГРАДА НИША

 Председник

 Бобан Џунић

О Б Р А З Л О Ж Е Њ Е

 Правни основ за доношење Одлуке о о прихватању финансирања расхода и издатака Установе Дечије одмаралиште „Дивљана“ насталих у периоду пре почетка пословања Установе као индиректног корисника буџета Града Ниша је садржан у члану 10. Закона о јавним службама, којим је прописано да се „Средства за обављање делатности односно послова из члана 3. овог закона, обезбеђују из буџета, непосредно од корисника, продајом производа и услуга на тржишту, из средстава социјалног осигурања, донаторством и из других извора, у складу са законом“ и члану 6. Одлуке о оснивању Установе Дечије одмаралиште „Дивљана“, којим је прописано да „ Установа стиче средства за обављање делатности:- из буџета Града, - из цене услуга, - из осталих прихода и извора .“

 Чланом 2. став 1.тачка 8. Закона о буџетском систему је прописано да оснивач, преко директних корисника буџетских средстава врши законом утврђена права у погледу управљања и финансирања над индиректним корисницима.

 Установа Дечије одмаралиште „Дивљана“ обавестила је органе Града Ниша о проблемима у финансирању Установе и иницирала да Скупштина Града донесе одлуку о прихватању финансирања обавеза Установе, насталих пре почетка пословања Установе као индиректног корисника буџета Града Ниша . Поремећај у финансијском пословању угрожава обављање делатности Установе, а последице се манифестују и на Град у смислу да отежавају извршење обавеза које је Град преузео Уговором **о обезбеђивању смештаја и исхране за тражиоце азила и мигранте број 1546/2020-01 од 28.5.2020. године, који је закључио са**  **Комесаријатом за избеглице и миграције Републике Србије, као и у** виду обуставе ненаменских трансфера од стране Републике и прихода од пореза на зараде Граду.

 Према подацима Установе неизмирене обавезе односе се на обавезе за плате, додатке и накнаде запосленима ( зараде ) и сталне трошкове (енергетске услуге, комуналне услуге и трошкове закупа).

 Средства за финансирање расхода и издатака за реализацију ове одлуке обезбеђују се из средстава буџета Града Ниша за 2020. годину.

 На основу изложеног, предлаже се доношење Одлуке о о прихватању финансирања расхода и издатака Установе Дечије одмаралиште „Дивљана“ насталих у периоду пре почетка пословања Установе као индиректног корисника буџета Града Ниша.

**Градска управа Града Ниша**

 Секретаријат за образовање

 С е к р е т а р

 \_\_\_\_\_\_\_\_\_\_\_\_\_\_\_\_\_\_\_\_\_\_

 Сузана Јовановић